**Izvor descântat!**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

un ţipăt de-albatros digerat de furtună

o zână căzută

pe un nimb de zenit

orologiul carnivor al sângelui devoră

cuspidele beznei

nimicul cere tribut zilei să-şi resoarbă

esenţele

spaţiul pliază

geometriile în alte arabescuri nimfomane

sună din elitre octave gestante

coasta nudă a răstignirii

face implozie în respiraţia pielii

îmbrăţişează veşnicia friabilă

înălţarea în clipă

nu mai întreb

de câte ori se mai crucifică pruncul

timpul răscumpără tot ce-am stocat

în piramida vertebrei

camera secretă a inimii rostogoleşte sfere

atingerea materiei

magnetizează literele în tăcere

sub ghilotina privirii

identitatea şi-a golit garderoba

fierb în vene gheizere

pentru a învăţa să-mbătrânesc în izvoare curat

descântat

candoare nemuritoare